د کرکټ بورډ مشر وايي د شاپور مشروع غوښتنې به ومنل شي
د افغانستان د کرکټ بورډ نوي مشر عاطف مشعل امریکا غږ اشنا ته وویل چې له شاپور ځدراڼ سره یې خبرې کړي او د هغه د ستونزو د حل کولو لپاره یې یو ه ځانګړې ټاکلې ده.
ښاغلي مشعل چې همدا اونۍ د افغانستان د کرکټ بورډ نوی مشر وټاکل شو امریکا غږ اشنا ته وویل چې د شاپور ځدراڼ سره یې پر تیلیفون خبرې کړې او ژمنه یې ورسره کړې چې ټولې مشروع غوښتنې به یې حل کړي. هغه وایي " کميته مي مشخصه کړې چې له شاپور ځدراڼ سره خبرې وکړي، د هغه ټولو مشروع غوښتنو ته لبیک وایو او هغه ته ښه راغلاست وايو ". ښاغلي ځدراڼ امریکا غږ اشنا سره په یوې ځانګړې مرکې کې د کرکټ بورډ پر مخکني مشر نسیم دانش او اوسني اجرايي رئیس شفیق ستانکزي تورونه لګولي وو، چې د شخصي ستونزو له کبله یې هغه له لوبډلې کینولی، قرارداد یې ورڅخه اخیستی دی او یو لړ نورې ستونزې یې هم ورته جوړې کړي. که څه هم ښاغلي دانش او ستانکزي د ښاغلي ځدراڼ دا ټولې ادعاوې رد کړې، خو ولسمشر غني له همدغو نیوکو وروسته د کرکټ بورډ مشر بدل کړ. د کرکټ بورډ نوی مشر وایي اوس هڅه کوي، چې په سیسټم کې تغیرات راولي او په خبره یې هر څوک چې د هغه په سیسټم کې د کار جوګه نه و، له دندو به وشړل شي. ښاغلي مشعل دا خبره هم وکړه، چې هیچا ته به اجازه ورنکړه چې د ملي لوبډلې د لوبغاړو په غوراوي مداخله وکړي، هغه وايي د لوبغاړو د غوراوي لپاره مستقله کمېته ټاکي. ده دا خبره هم وکړه چې له بل ملي لوبغاړي شفیق الله شفق سره یې هم خبرې کړي، ټولې ستونزې یې حل کړي او له هغه سره د قرارداد د بیا نیولو کولو چارې یې پیل کړي دي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.